Je Haimes, prestre, mareglier de l’iglise de Saint-Anathoile de Salins, fais savoir à touz que je, dou loux et dou consentement de Estevenin le Chaigne, mom amé frere, ay vendu, baillié et delivré perpetuelment à noble baron mons. Jehan de Chalon, signour d’Allay, et es suens et cui il les outroira, six souz censal, loux, loy et signorie portant, lesques je avoie chescun anz sus les chesaulx qui sunt Jehan Loite, assis à Salins, ou borc communal, devant la saule, pour le pris de dix livres de monoie corsauble, lesques je ay eu et receu de luy en bons deniers nombrez, et m’en tien pour bien paiez... En tesmoignaige de laquel chose, nous, li devantdiz Haymes et Estevenins, freres, requis avons et fait metre par Vuillemin Verguet, clerc, de Salins, jurez de la court de Besençon, en ces presentes lettres le seal de ladite court de Besençon... Ce fut fait et doné l’an Nostre Signour corrant par mil CCC et seix, le vintressieme jour dou mois de may.